ཏཱ་ལའི་བླ་མ་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་མཆོག་ནི་ཏཱ་ལའི་བླ་མ་སྐུ་ཕྲེང་རིམ་བྱོན་གྱི་ནང་ནས་ཆོས་སྲིད་རིག་གནས་གང་ཅིའི་ཐད་ལ་གཞན་འགྲན་མ་མཆིས་པའི་མཁས་པ་ཞིག་ཡིན།ཁོང་རབ་བྱུང་བཅོ་ལྔ་པའི་མེ་བྱི་༡༨༧༦ལོར་དྭགས་པོ་གླང་མདུན་དུ་ཡབ་ཀུན་དགའ་རིན་ཆེན་དང་།ཡུམ་བློ་བཟང་སྒྲོལ་མ་གཉིས་ཀྱི་སྲས་སུ་སྐུ་འཁྲུངས།རབ་བྱུང་བཅུ་དྲུག་པའི་ཆུ་བྱ༡༩༣༣ལོར་སྐུ་གཤེགས།དགུང་ལོ་ང་བརྒྱད་བཞུགས།སྐུ་འཁྲུངས་པའི་ལོ་དེར་ཏཱ་ལའི་བླ་མའི་ཡང་སྲིད་འཁྲུལ་མེད་ཡིན་པར་ངོས་འཛིན།དགུང་ལོ་བཞི་ཕེབས་པ་ས་ཡོས་ལོར་དྭགས་པོ་ནས་ལྷ་སར་གདན་དྲངས།གུང་ཐང་གཙུག་ལག་ཁང་དུ་པཎ་ཆེན་རིན་པོ་ཆེ་དང་མཇལ་ཕྲད་གནང་ཐོག་རབ་བྱུང་དང་དགེ་ཚུལ་གྱི་སྡོམ་པ་བཞེས་ཏེ་མཚན་ལ་ངག་དབང་བློ་བཟང་ཐུབ་བསྟན་རྒྱ་མཚོ་འཇིགས་བྲལ་དབང་ཕྱུག་ཕྱོགས་ལས་རྣམ་པར་རྒྱལ་བའི་སྡེ་ཞེས་གསོལ།དགུང་ལོ་ཉི་ཤུར་ཕེབས་པ་ཤིང་ལུག༡༨༩༥ལོར་ཡོངས་འཛིན་ཕུར་ལྕོག་རིན་པོ་ཆེ་བྱམས་པ་རྒྱ་མཚོའི་དྲུང་ནས་དགེ་སློང་གི་སྡོམ་པ་བཞེས།དགུང་ལོ་ཉེར་བཞིར་ཕེབས་པ་ས་ཕག་༡༨༩༩ལོར་དགེ་བཤེས་ལྷ་རམས་པའི་གྲྭ་སྐོར་མཚན་བཞེས་གནང་ཞིང་།དགེ་ལུགས།རྙིང་མ་བཅས་ཀྱི་ཆོས་སྐོར་རྒྱ་ཆེར་གསན།སྐུ་ཚེ་གང་བོའི་མཛད་པ་གཙོ་གྲས་རྣམས་ཕྱོགས་བསྡུས་བྱས་ན་གཉིས་ཏེ།གཅིགསྲིད་དབང་བཞེས་པའི་རྗེས་ནས་དབྱིན་འགོག་དམག་འཁྲུག་གི་བར།རབ་བྱུང་བཅོ་ལྔ་བའི་ཤིང་ལུག་༡༨༩༥ལོར་སྲིད་དབང་ཕྱག་ཏུ་བཞེས།ཁོང་གིས་སྲིད་དབང་སྐྱོང་བའི་དུས་སྐབས་དེ་ནི་དབྱིན་ཇི་བཙན་རྒྱལ་རིང་ལུགས་པས་བོད་ས་གནས་དུ་བཙན་འཛུལ་བྱས་ཏེ་དམག་དོན་གྱི་འཇིགས་སྐུལ་འོག་དྲང་བདེན་མིན་པའི་ཆིངས་ཡིག་སྔ་རྗེས་སུ་འཇོག་དགོས་པ་སོགས་མེས་རྒྱལ་ནང་ཁུལ་དང་འཛམ་གླིང་ཐོག་གནས་ཚུལ་རྙོག་འཛིང་དང་དཀའ་ངལ་ཧ་ཅང་ཆེ་བའི་དུས་ཤིག་ཡིན།